Diari Oficial de la Generalitat Valenciana


Sumari del DOGV 5363, del 07-10-2006 (2006/11233)

DECRET 8/2006, de 6 d'octubre, del president de la Generalitat, pel qual concedix la Placa d'Or de la Generalitat al Mèrit Esportiu, en la seua edició de 2006, a l'Aspar Team.
-------------------------------------------------------------------------------------------------------------------------------------------------------------------------------

### Dades del document

Número de DOGV
:   5363

Data del DOGV
:   07-10-2006

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2006/11647


Data del document
:   06-10-2006

Organisme emissor
:   Presidència de la Generalitat

Tipus de document
:   Decret

Descriptors 

:   * esport
    * distinció honorífica

DECRET 8/2006, de 6 d'octubre, del president de la Generalitat, pel qual concedix la Placa d'Or de la Generalitat al Mèrit Esportiu, en la seua edició de 2006, a l'Aspar Team. [2006/11948]  
La Llei 4/1993, de 20 de desembre, de la Generalitat, de l'Esport de la Comunitat Valenciana, assenyala en l'article 3, com una de les línies generals d'actuació en el desenrotllament de la política esportiva de la Generalitat, el reconeixement i premi a les persones i entitats que s'hagen distingit en la pràctica, gestió i promoció de l'esport, per mitjà de la Medalla i la Placa de la Generalitat al Mèrit Esportiu.  
El Decret 33/1986, de 10 de març, del Consell, i l'Orde de 26 de juny de 1989 de la Conselleria de Cultura, Educació i Ciència, modificada per l'Orde de 7 de novembre del 2003 de la Conselleria de Cultura, Educació i Esport, regulen la concessió de la Medalla i la Placa d'Or de la Generalitat al Mèrit Esportiu  
L'Aspar Team és una escuderia fundada en 1992 per Jorge Martínez Salvador, «Aspar», pilot de motociclisme que va aconseguir 4 títols mundials, posseïdor de la Medalla d'Or de la Generalitat al Mèrit Esportiu, i que es va retirar en 1997.  
Durant els seus 14 anys d'existència, esta estructura esportiva valenciana d'Alzira ha aconseguit un gran prestigi internacional a escala tècnica i professional convertint-se actualment en una de les més potents del motociclisme, amb el suport del Circuit de la Comunitat Valenciana Ricardo Tormo i d'empreses de la nostra Comunitat.  
Els seus èxits més importants són: 6 títols nacionals en campionats d'Espanya, 2 títols europeus en campionats d'Europa i 2 subcampionats mundials; han culminat enguany, 2006, amb la consecució del primer títol mundial en el Campionat del Món amb el pilot de 125 cc, Álvaro Bautista.  
L'Aspar Team ha aconseguit, a través del seu excel·lent treball en equip, projectar el motociclisme de la nostra Comunitat a tot el món, situant-se en l'elit del motociclisme, al mateix temps que realitza una encomiable labor de promoció de pilots valencians i espanyols amb indubtable èxit.  
Per això, i fent ús de les atribucions que legalment tinc conferides i a proposta del conseller de Cultura, Educació i Esport,  
DECRETE  
Article únic  
Concedir la Placa de la Generalitat al Mèrit Esportiu, en la seua categoria d'Or, a l'Aspar Team.  
València, 6 d'octubre de 2006  
El president de la Generalitat,  
FRANCISCO CAMPS ORTIZ